khistorydata/jeongjo-sjw-relations huggingface dataset:
정조 11년
南鶴聞以內醫院都提調提調意啓曰進上煎藥今方監劑而所盛砂盒體樣比前極小屢次申飭而體大之盒則謂無所造終不進排進上盒大小自有定制而今此待令如是體小以致莫重進上未免苟艱揆以事體誠極駭然當該司饔院官員令該府拿問處之該吏移送秋曹照律嚴勘何如傳曰在前則各種砂器皆有用後還下之規筵稟定奪不啻丁寧近來則此規掃地一入本院便歸烏有雖使廚院月造萬種日貿千竹將不勝其支當以是之故莫重御藥封入之器皿猶令還下而還下者又皆消瀜於本院若此而又必侵責於廚院至有草記之擧一則本院之罪二則本院之罪大抵醫官與院屬亦吾民以朝家一視之澤寧或偏憎而究厥所爲罔非罔赦甚至此等微細之事從中作梗慫慂卿等致有此煩徹之擧事之痛駭莫此爲甚況廚院均是都相衙門均是御供衙門卿等之如是凌踏其可成說乎都相卿則無論此事他事不欲雌黃而提調卿則近日飭敎何如而不緊草記無難書呈亦極未妥矣砂器苟艱之罪自有作俑之人何諉他司掌務官及院吏以廚院官吏所請律施行可也
정조 11년
曺允大以兵曹言啓曰入直軍兵中尙着袷衣者至於十六名之多抄來擧案啓下卽令兵曹入直堂上分付各該營量給綿與布事命下矣入直禁軍中李海範全弘奎韓泰重李炡遇安宗宅五人等處自臣曹各正木一疋去核二斤題給之意敢啓傳曰知道
정조 11년
曺允大以扈衛廳大將意啓曰依傳敎本廳內入直軍官邊致衡黃泰光二人等處正木各一疋去核各二斤題給之意敢啓傳曰知道
정조 11년
南鶴聞以訓鍊都監言啓曰依下敎本局砲手崔鎭世別武士見窠陞差前仕繼給之意敢啓傳曰知道
정조 11년
曺允大以訓鍊都監言啓曰依傳敎永肅門入直局出身金成周吳昌憲金虎門入直軍辛鳳彬李世興金聖泰弘化門入直軍崔鎭世集賢門入直軍金春起任聖得等處各木綿一疋去核二斤式分給使之造着冬衣之意敢啓傳曰知道
정조 11년
曺允大以禁衛營言啓曰依傳敎銅龍門入直鄕軍申夢業處木綿一疋去核二斤以給使之造着冬衣之意敢啓傳曰知道
정조 11년
兼都承旨沈豐之藥院直左承旨趙衍德式暇右承旨尹行元坐左副承旨曺允大坐直右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書張錫胤仕
정조 11년
沈豐之啓曰在院承旨處問啓事命下矣問于左副承旨曺允大右副承旨洪仁浩處則以爲臣等愚迷昏劣不能事事申牌未到之前院隷徑呼軍號而臣等全未致察至有此無前之事莫非臣等不職之罪問啓之下惶懍震越罔知攸措云矣敢啓傳曰申前一刻呼軍號前所未聞之事雖諉於院隷安知非承宣之欲爲早退致此先呼此問啓勿施其委折卿其更爲査實問啓果是院隷之所爲則當該實注書拿處可也
정조 11년
沈豐之啓曰因本院啓辭批旨申前一刻呼軍號前所未聞之事雖諉於院隷安知非承宣之欲爲早退致此先呼此問啓勿施其委折卿其更爲査實問啓果是院隷之所爲則當該實注書拿處可也事命下矣問于左副承旨曺允大右副承旨洪仁浩處則以爲申時軍號例呼於禁漏官來到院中之後而今日院隷見吏曹假郞廳之入來誤認以禁漏官徑告日入仍呼軍號此莫非臣等不能檢飭又未覺察之罪惶隕罔措不知所達云矣敢啓傳曰然則問啓之前何不據實稟啓仍請待罪乎職在近密如是周遮事之駭然反有甚於徑告軍號當該承旨等爲先拿問處之待開坐時捧傳旨雖以吏兵曹郞官言之徒仰院隷之口莫重入啓之省記軍號不當呈而呈當該郞官亦爲拿問處之不能檢飭之吏曹判堂兵曹入直堂上從重推考卿則雖不仕進本院旣在闕中又忝長官難免不察之責亦爲推考
정조 11년
以曺亨壽金進源囚單子傳于洪仁浩曰保放
정조 11년
洪仁浩以刑曹言啓曰因內醫院啓辭掌務官及院吏以廚院官吏所請律施行可也事命下矣取考律文則大明律收支留難條有曰凡收受支給官物當該官吏無故留難刁蹬不卽收支者杖六十徒一年當該內醫院書員趙慶國依此律杖則收贖後黃海道安岳郡徒一年定配卽爲押送之意敢啓傳曰知道定配收贖
정조 11년
丁未十一月十五日午時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰中宮殿進御加減達生散二貼更爲製入出榻敎上曰扈衛廳草記紙品太厚依他營門例爲之事分付衍德曰明日救蝕節次何以爲之乎上曰領相箚批有問于他大臣處之之敎使禮曹問議草記可也命退承史以次退出
정조 11년
兼都承旨沈豐之坐左承旨趙衍德坐右承旨尹行元坐左副承旨曺允大坐直右副承旨洪仁浩坐直同副承旨南鶴聞救蝕進去注書金孝建病一員未差假注書李貞運藥院直趙台榮仕直事變假注書張錫胤仕
정조 11년
曺允大啓曰大司成尹師國特敎申飭之下謂有身病懸牌闕外屢度催促終不承膺事體所在誠極未安從重推考何如傳曰旣有實病則勢難行公許遞前望單子入之待下批牌招使之入泮檢飭
정조 11년
以注書金孝建吏曹假郞廳閔升龍兵曹佐郞李益洙拿處傳旨傳曰開坐時捧入
정조 11년
傳于沈豐之曰明日處所集春門爲之
정조 11년
以大司成申大升牌不進推考傳旨傳于洪仁浩曰更爲牌招
정조 11년
以大司成申大升再牌不進推考傳旨傳于洪仁浩曰此傳旨勿施催促肅謝
정조 11년
以大司成申大升再牌不進推考傳旨傳于洪仁浩曰更爲牌招違牌勿爲呼望
정조 11년
洪仁浩啓曰行大司成申大升特敎申飭之下謂有身病懸牌闕外屢度催促終不承膺事體所在誠極未安從重推考何如傳曰現任非病窠則有除輒稱病此何事體意謂以情勢引義聞承宣言雖云有實病安知非情半病半仍稱實病乎今日雖以救蝕事姑不就寢徹漏不遠而以泮長去就如是酬應由前由後大關國體行大司成申大升茂朱府使除授當日辭朝時任府使遞付京職
정조 11년
傳于洪仁浩曰茂朱府使明日入侍
정조 11년
自沈豐之以禮曹言啓曰因領議政金致仁箚子批旨內省箚具悉卿懇箚辭當問于他大臣處之事命下矣發遣郞廳問議于諸大臣則議政府左議政臣李在協以爲救食之必於正殿可見禮意之嚴重而今此移設他闕之議當此顒祝靜竢之時或有闐沓喧鬧之慮其在靡不用極之道臣無容他議云領中樞府事臣鄭存謙以爲臣於病伏昏瞀之中猥承問議之命不勝惶恐之至當此日夕顒祝之時奏皷喧鬧於大內至近之地殊非愼重之道領相之箚請移設實爲得宜伏惟上裁云行判中樞府事臣徐命善以爲雲觀領事之箚請移設實出於愼重之意而雖以處所言之同是殿庭別無彼此之殊臣豈有他見伏惟上裁云領敦寧府事臣洪樂性以爲此時伐皷喧鬧於大內至近之地殊非愼重之道依領相箚請移設擧行斷不可已矣第臣自來情地處以旣退前後俯詢之下一未仰對況今惶慄悚蹙之中尤何敢唐突獻議而職忝藥院當此日夕顒祝之時實切靡不用極之誠他不暇顧不敢泯默冒昧煩陳伏不勝惶恐之至云行判中樞府事臣李福源以爲領相箚辭寔出於務精致愼靡不用極之意在群下顒祝之誠豈容他議而救食體重崇政殿與時御所有間以明政殿設行似或爲便伏惟上裁云行判中樞府事臣金熤以爲竊念日月救食載在夏書是實聖人之法也蓋所以畏天之命盡其警懼之意也降至後世便屬應文之事而究厥設法之意則對越之誠弭災之意竝行於其中其義可謂至精而至嚴矣今若以救食之擧移設於空闕之中則雖異於無端創行揆以事面恐或未安而事係莫重以臣矇識不敢質言伏惟上裁云行判中樞府事臣趙璥病重不得獻議云諸大臣之意如此伏惟上裁何如傳曰金判府之議卽大經大法李判府之議亦權中之經而向於領相箚以問大臣爲答者予亦有別般商量近以此事慈殿下敎不啻縷縷欲於明政殿行之慈敎亦縷縷慈敎之頒示外庭非不知不可而今則過加用心正殿則一也順承爲當依領相箚語施行可也止
정조 11년
曺允大以兵曹言啓曰今十一月十七日武臣堂上朔試射日次而內外中日旣已停止不得爲之之意敢啓傳曰知道
정조 11년
曺允大以訓鍊都監言啓曰今十一月十七日集春門殿座時依兵曹啓下節目軍餉庫入直軍二十名把摠李殷昌哨官兪鉉商率領侍衛金虎門軍一百名弘化門軍一百名廣智營軍五十名北營標下軍四十名新營軍二十名各留十名除出千摠許𣷯把摠金徽柱哨官申鏶金處純李泰郁率領設布帳外排立雜人一切嚴禁事畢後各還本處而竝待標信擧行之意敢啓傳曰知道
정조 11년
曺允大以禁衛營言啓曰今十一月十七日集春門親臨頒柑時依兵曹節目銅龍門入直鄕軍九十六名內建陽銅龍等門各除營直十名元入直把摠率領仍直西營入直鄕軍四十名新營入直鄕軍三十七名內各除營直十名其餘軍兵千摠鄭忠達把摠鄭潤玉哨官李弼邦韓師鎭率領排立於布帳外事畢後還入直而銅龍門西營兩處入直將官軍兵竝待標信擧行之意敢啓傳曰知道
정조 11년
曺允大以御營廳言啓曰今十一月十七日集春門親臨頒柑時依兵曹啓下節目集春營入直軍五十名內營直五名除實四十五名東營入直軍五十九名內營直五名敦化門東邊水門把守軍十名除實四十四名新營入直軍一百七名內營直十名除實九十七名領軍千摠閔光升入直把摠柳翼星哨官申在寬李景佐率領設布帳外排立事畢後各還本處入直而東營集春營入直軍則待標信擧行之意敢啓傳曰知道
정조 11년
洪仁浩以義禁府言啓曰明日親臨柑製時本府都事皆爲赴擧武都事李東爀當直入直都事卞緯鎭本府入直而公事回公都事及禁亂都事無以推移假都事二員令該曹各別擇差以爲分排之地何如傳曰允
정조 11년
丁未十一月十六日巳時上御重熙堂都承旨入侍時兼都承旨沈豐之假注書李貞運記事官李相璜金祖淳以次進伏訖上敎祖淳曰丕闡堂墻垣頹圮處爾果詳爲看審乎若是過多因今年霖雨而致之乎祖淳曰自昨夏潦水已多圮傷而至於今年尤多致頹云矣上曰若欲修築則貢人之弊誠不些可憫矣上曰同成均誰也豐之曰臣未及詳知矣上曰知入賤臣承命出回奏曰同成均是徐有隣李性源云矣上曰右副承旨入侍賤臣承命出與仁浩偕入進伏上曰昨日申前呼軍號緣何致此仁浩曰吏曹郎廳之入來也院隷認爲檢漏官故致此錯誤之擧誠不勝惶悚矣上曰檢漏官則自建陽門來假郞廳則自肅章門來不難分別下隷則雖或不知院吏亦何不致察乎誠可怪矣上曰泮儒多少何如祖淳曰取見食堂到記則爲百五人矣上曰丕闡堂旣未及修補不可設場以明倫堂設行則似有狹窄之患矣仁浩曰鄕儒方多來待者云明倫堂則似難容接矣命書傳敎曰今因摘奸史官回奏之言聞之丕闡堂墻垣頹圮處殆近六十間無棘圍則勢難設場云若此則來頭設場又當更費貢人之弊年前新築後若能時加察飭則豈有是也且聞頹圮在於近年云近年久任者惟開留一人而已士習固無論似此節目間修護之事亦不免毁劃之喃至以不得設場煩徹朝廷責成之意果安在哉當該大司成閔鍾顯爲先越俸三等行公館堂亦爲推考掌務官不能檢飭之罪亦不可置之問名拿處原窠昨年因備局覆啓有所定式之處分則尙不擧行亦極駭然後日政作窠依定式擇差事分付銓曹又命書傳敎曰未肅拜弘文提學許遞新除授大司成之尙不出肅事甚未安牌招申飭行公又命書傳敎曰柑製親臨近固罕爲今番因坐齋以致多士之遲待明日當親臨頒柑方外儒生一體應試事分付仍命退承史以次退出
정조 11년
丁未十一月十六日午時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上命書榻敎曰明日殿座時別雲劍外侍衛以入直擧行又命書榻敎曰挾輦軍二十名以軍餉庫入直軍爲之命退諸臣以次退出
정조 11년
丁未十一月十六日四更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上曰月光今已復圓乎仁浩曰然矣命書傳敎曰今將復圓救蝕罷後進去承旨復命後退去上曰大司成有何實病耶仁浩曰素有脚部不仁之症近來添劇云矣上曰向遭人言後供職乎仁浩曰向叨承旨之任數日行公矣上曰兼因此事以爲引義乎仁浩曰似然矣命書推考啓辭判付訖上曰茂朱府使斯速肅謝事分付命退承史以次退出
정조 11년
上詣集春門頒柑罷後內閣政院玉堂藥房口傳問安答曰知道
정조 11년
南鶴聞啓曰來二十一日朝參日次矣敢稟傳曰停
정조 11년
以吏曹參議李集斗牌不進罷職傳旨傳于南鶴聞曰只推
정조 11년
以平安監司狀啓朔州府使韓聖養罷黜事傳于南鶴聞曰今日政差出
정조 11년
有政吏批判書李𡊠參判金文淳進參議李集斗牌不進同副承旨南鶴聞進以李尙度爲副修撰洪大默爲監察金爔爲朔州府使大司成申大升仍任事承傳再政以兪漢忠爲舒川郡守三政以李德鉉爲茂朱府使四政以李太源爲臨陂縣令
정조 11년
兵批判書鄭昌順病參判黃昇源入直進參議宋鍈病參知柳誼病右副承旨洪仁浩進同知單姜翼振司直尹師國司果徐侃修司正權琇
정조 11년
傳于南鶴聞曰科次入侍
정조 11년
以成均博士朴暉拿處傳旨傳于南鶴聞曰待開坐捧傳旨
정조 11년
以平安監司狀啓雲山郡守金鳳顯旣非實兼史則直啓猥屑當自臣營轉聞事傳于南鶴聞曰道內例有外史月前已以雲倅差下望筒下批已久向於右相箚批有遣道內兼史之命矣觀此狀辭本道則尙未知外史窠差代形止此必吏曹不爲知委之致然則安寶敎旨置之何處乎大抵外史之設置法意甚重上而天時之陰晴災祥下而列邑之俚謠街頌朔末必報內史以助時政記修正之資近來此事雖成文具其在存羊之義豈或全闕況春秋官銜事體自別則該曹事尤極無謂其委折自政院爲先査問以啓
정조 11년
南鶴聞啓曰道內例有外史月前已以雲倅差下望筒下批已久向於右相箚批有遣道內兼史之命矣觀此狀辭本道則尙未知外史窠差代形止此必吏曹不爲知委之致然則安寶敎旨置之何處乎大抵外史之設置法意甚重上而天時之陰晴災祥下而列邑之俚謠街頌朔末必報內史以助時政記修正之資近來此事雖成文具其在存羊之義豈或全闕況春秋官銜事體自別則該曹事尤極無謂其委折自政院爲先査問以啓事命下矣問于吏曹判書李𡊠參判金文淳則以爲雲山郡守金鳳顯今七月初八日差下兼史仍卽安寶敎旨出給藝文館蓋兼史差下之後知委等節例自本館擧行云矣敢啓傳曰然則査問本館以啓
정조 11년
趙衍德以禮曹言啓曰社稷祈穀祭每於歲首遣大臣攝行事曾有定式矣來正月初八日上辛日社稷祈穀祭遣大臣攝行何如傳曰謹當親行矣
정조 11년
南鶴聞以兵曹言啓曰依下敎侍衛禁軍及壯勇衛武藝別監內吹等處設粥以饋之意敢啓傳曰知道
정조 11년
南鶴聞以訓鍊都監言啓曰依下敎挾輦軍及批立將官軍兵等處設粥分饋之意敢啓傳曰知道
정조 11년
南鶴聞以禁衛營言啓曰依下敎本營兼內吹槍劍軍及布帳外排立軍兵等處設粥分饋之意敢啓傳曰知道
정조 11년
南鶴聞以御營廳言啓曰依下敎兼內吹及排立將官軍兵等處設粥分饋之意敢啓傳曰知道
정조 11년
丁未十一月十七日卯時上詣集春門頒柑儒生試取入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳檢校直閣徐鼎修鄭東浚直閣鄭大容以次隨駕上具翼善冠衮龍袍出石渠門乘輿詣集春門降輿御幕次上曰今日雖寒日勢已高士子輩想已齊會矣仁浩曰似然矣上曰讀券官鄭民始牌招出榻敎上曰讀券官牌去來懸題前知入賤臣承命出分付上曰日勢已晩試官及儒生先開門入之仁浩承命分付上曰讀券官牌去來知入賤臣承命出回奏曰牌不進云矣上曰讀券官鄭民始代鄭昌順爲之出榻敎上曰入場儒生比前夥多矣豐之曰然矣引儀唱試官以下入就位行四拜禮讀券官左議政李在協兵曹判書鄭昌順行副司直李秉模對讀官禮曹參議李時秀行副司直李勉兢副司果洪義浩副修撰趙鎭宅行拜禮訖在協進前曰日寒比酷早朝臨座聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣命豐之頒柑訖上曰懸題紙入之昌順秉模奉紙進伏命書詔題擬漢令豐謹治枌楡社常以四時具羊彘以祀之仍命懸題訖上曰茂朱府使待令乎仁浩曰今方待令矣上曰茂朱府使入侍賤臣承命出傳茂朱府使申大升進伏上下詢職姓名大升仰奏訖上曰卿之身病何如大升曰素有脚部不仁之病而近益添劇不能行步矣命書傳敎曰意謂雖有實病兼因情勢昨有懸牌之擧云爾今因登筵見之可知全然是情勢外補殆涉曲副且今宰列乏人茂朱府使申大升仍任前職牌招察任違牌更勿呼望自今日住宿館中陞試通讀畢場後退去事各別嚴飭命大升先退上曰大司成使卽肅謝賤臣承命出傳上敎仁浩曰承旨留在試所嚴飭場中如捧十軸試官先爲率領入來可也引儀跪告禮畢上乘輿入集春門敎曰集春靑陽明光門仍置守門將畢試間試所下隷出入事分付賤臣承命分付駕由靑陽門入協陽門還內諸臣以次退出
정조 11년
丁未十一月十七日未時上御熙政堂科次入侍時左副承旨曺允大同副承旨南鶴聞假注書李貞運記事官李相璜金祖淳讀券官左議政李在協兵曹判書鄭昌順行副司直李秉模對讀官禮曹參議李時秀行副司直李勉兢副修撰趙鎭宅副司果洪義浩以次進伏訖命讀諸試券上曰今番諸作皆不善做矣在協曰然矣仍命拆榜命書傳敎曰柑製居首幼學鄭毅祚直赴殿試之次進士柳之羽直赴會試之次幼學朴濰給二分進士鄭得中幼學尹魯東尹致升權熀各給一分次上儒生紙筆墨施賞令政院捧傳旨命官以下以次先退上曰中宮殿進御加減達生散三貼製入出榻敎仍命書諸道狀啓判付命退承史以次退出
정조 11년
傳于沈豐之曰入格儒生待令
정조 11년
傳于尹行元曰右承旨率入格儒生入侍
정조 11년
傳于南鶴聞曰未下直守令當日辭朝
정조 11년
傳于尹行元曰下直守令留待
정조 11년
傳于尹行元曰右副承旨與下直守令入侍
정조 11년
南鶴聞啓曰査問本館以啓事命下矣問于上番翰林李相璜下番翰林金祖淳處則以爲外史差下之時每自該曹敎旨安寶以來則自本館招致該邑邸吏使之下送該邑而已元無行關知委之例故今番亦爲出給邸吏矣本道狀啓今旣如此則中間委折雖未知緣何而臣等不能察飭之罪無辭可達云矣敢啓傳曰枚擧兩次問啓傳敎及此問啓令本館査問該道使之狀聞
정조 11년
南鶴聞以承文院都提調意啓曰月食已過禮部回咨依例撰出正書安寶後定禁軍給馬下送于灣府使之傳給鳳城以爲轉致北京之地何如傳曰允
정조 11년
丁未十一月十八日午時上御誠正閣右副承旨與下直守令入侍時右副承旨洪仁浩假注書趙台榮記事官李相璜金祖淳朔州府使金爔舒川郡守兪漢忠臨坡縣令李太源以次進伏訖上曰守令進前爔等進伏上各詢職姓名爔等仰奏訖上敎漢忠曰爾其下去何以爲治乎漢忠曰謹當竭誠奉公矣上曰聞爾沈屈特爲除拜下去善爲也仍命奏七事漢忠仰奏訖上曰戶口增之說云何漢忠曰撫恤民人則戶口自致增益矣上曰依爾言爲治可也上敎太源曰落仕幾年始除此縣乎太源曰十一年後爲之矣上曰李普行爲完伯時爾以全州判官見遞乎太源曰然矣上曰爾年幾何太源曰五十四歲矣上曰昨見柑製乎太源曰見之矣上曰爾父以桂坊舊僚尙未陞資亦可寃矣命守令先退上曰右承旨與入格儒生入侍賤臣承命出傳右承旨尹行元入格儒生幼學鄭毅祚進士柳之羽鄭得中幼學尹致升生員趙鉐吳慶元以次進伏上各詢姓名訖仍命誦奏科作毅祚等以次誦奏上敎毅祚曰做得幾首表乎毅祚曰未滿數百首矣上曰幾解司馬初試乎毅祚曰二次發解矣上敎之羽曰做得幾首表乎之羽曰爲九百餘首矣上曰入格中爾文猶勝居魁者而以一天不得爲壯元矣上敎得中曰爾是誰族乎得中曰無顯族矣上敎致升曰爾是誰族乎致升曰參判尹承烈之九寸姪矣上曰做表幾首乎致升曰僅爲九十餘首矣上敎鉐曰爾是誰族乎鉐曰左承旨趙衍德之八寸孫矣上曰做表幾首乎鉐曰僅爲三百餘首矣上敎慶元曰做表幾首乎慶元曰未滿百首矣上曰爾年幾何慶元曰二十四歲矣上曰爾父方在外任乎慶元曰然矣上曰爾家以忠臣之裔連仕蔭官矣命儒生先退行元曰入格儒生九人中三人未及待令矣上曰司僕主簿李榏入侍出榻敎賤臣承命出與李榏偕入進伏上曰碑役何以告完乎榏曰碑役去月纔得告訖碑閣今月初四日始爲完葺仍爲上來矣上曰歸州洞距咸興幾里乎榏曰爲十里矣上曰德原碑役誰爲監董乎榏曰該邑座首監董云矣上曰爾居何邑乎榏曰居在利城矣上曰爾爲四王子孫乎榏曰臣爲桓祖大王十六世孫矣上曰初何得筮仕乎榏曰李重祜爲道伯時猥入鄕薦爲之矣上曰緣何見遞乎榏曰甲辰六月官至敦寧主簿以無敦寧見遞矣上曰北道人上京從官者爲幾人乎榏曰四人矣上曰該道伯狀啓何不上來乎榏曰慶興碑文未及印出故以致遲緩矣命書傳敎曰今番北道碑功役告成後監董官差使員地方官以下吏隷工匠等依他道例區別別單上送事下諭于咸鏡監司又命書傳敎曰今因復命召見奏對極爲精詳人亦了然向來落仕誠不成說且是四王子孫近來無調用之人人旣如許何試不可咸興歸州洞碑閣監董官司僕主簿李榏相當職勿拘陞敍調用事分付命榏先退上曰未到儒生如已來待入侍賤臣承命出與幼學朴濰尹魯東偕入進伏上敎濰曰爾是誰族乎濰曰無顯族矣上曰爲該邑土班乎濰曰然矣上敎魯東曰爾是誰族乎魯東曰與參判尹尙東爲十寸矣上曰小科以詩見之乎魯東曰然矣上曰年前重陽律詩爾雖見屈詩甚善作故予爲謄置時或進覽矣小科初解爲幾次乎魯東曰長榜陞庠合五解矣上曰爾年幾何魯東曰三十五歲矣命退諸臣以次退出
정조 11년
丁未十一月十八日申時上御重熙堂左承旨入侍時左承旨趙衍德假注書趙台榮記事官承膺祚金祖淳原任直閣徐龍輔以次進伏訖上曰王大妃殿進御加味蔘橘茶十貼製入出榻敎上曰陞試通讀自今日設行云耶衍德曰通讀今日已爲設行陞補自明日設行云矣命退承史以次退出
정조 11년
以兵曹回啓京畿監營軍器修補監董人論賞事傳于曺允大曰凡軍器修補後論賞無論內外營門滿千數然後加資自是法典觀此回啓問之以畿營之營況凋弊不得已拔例論賞云而猶與斗邑殘鎭稍間有難遽然許施此狀本還下送雖以蜜燭鉛丸菱鐵等微瑣之物期準千數新備更卽添書狀聞請賞事分付該道道臣
정조 11년
以平安監司狀啓雲山郡守金鳳顯果是兼春秋而誤爲發關惶恐待罪事傳于南鶴聞曰勿待罪事回諭
정조 11년
南鶴聞以義禁府言啓曰慶尙監司金光默狀啓據刑曹粘目內黃山前察訪尹長烈權恢洪履健趙錫穆李運彬成鼎鎭等移本府處之事命下矣尹長烈權恢洪履健成鼎鎭等今方待命卽爲拿囚而趙錫穆時在慶尙道尙州地李運彬前以他罪徒配於原春道金城縣依例發遣府羅將竝拿來何如傳曰允
정조 11년
以尹長烈權恢洪履健成鼎鎭囚單子傳于南鶴聞曰保放
정조 11년
曺允大以兵曹言啓曰今十一月二十日文臣朔試射日次而內外中日旣已停止不得爲之之意敢啓傳曰知道
정조 11년
丁未十一月十九日辰時上御重熙堂右副承旨入侍時右副承旨洪仁浩假注書趙台榮記注官李宗烈承膺祚以次進伏訖上曰金吾無時囚乎仁浩曰皆在保放矣上曰今日設陞試乎仁浩曰然矣上曰數日內當畢試乎仁浩曰似然矣上曰學製何當設行乎仁浩曰冬等學製全數未設陞補畢試後似當設行矣上曰學敎授俱備員乎仁浩曰然矣命退承史以次退出
정조 11년
丁未十一月十九日巳時上御重熙堂左承旨入侍時左承旨趙衍德假注書趙台榮記注官承膺祚記事官尹行任檢校直閣鄭東浚以次進伏訖上曰惠慶宮進服加減歸脾湯十貼製入出榻敎命書公事判付訖命退諸臣以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書張錫胤仕
정조 11년
有政吏批判書李𡊠參判金文淳進參議李集斗式暇右承旨尹行元進以李鎭國爲工曹佐郞宋畊玉爲南部都事卞緯鎭爲顯陵令李得休爲慶基殿令李尙說爲竹山府使洪雨輔爲龜城府使韓命祥爲雲峯縣監止
정조 11년
兵批判書鄭昌順進參判黃昇源參議宋鍈病參知柳誼入直進左副承旨曺允大進李旭祥爲都摠經歷任聖尹爲都摠經歷朴行胤爲訓鍊判官黃土岐權管單金貴泰前郡守柳殷鉉今加折衝加資事承傳
정조 11년
丁未十一月二十日辰時上御重熙堂都承旨入侍時兼都承旨沈豐之記事官金孝建李宗烈記注官承膺祚以次進伏訖上命書榻敎曰政官牌招開政命退諸臣以次退出
정조 11년
傳于洪仁浩曰未下直守令當日辭朝下直守令留待
정조 11년
尹行元啓曰輪對官來待矣傳曰入侍
정조 11년
曺允大以備邊司言啓曰頃因鏡城幼學李世楷上言本府漏結加報委折收租各種虛留與否詳覈報來後稟處之意覆啓分付矣卽見咸鏡監司李崇祜所報則枚擧鏡城判官姜彝正牒呈以爲本府衙祿位畓八十五結公需位田一百三十八結乃是減租之田故不入於收租文書而辛丑三月自營門促報隱結則李世楷以伊時鄕所誤認爲餘結竝與實隱結二十八結混爲報矣及自營門加付元摠會祿出稅之後始覺其誤更査隱漏又得五十二結零其餘一百七十結零爲無田之稅而甲辰乙巳兩年陳廢還元者又爲三十一結零則無田之稅實爲一百三十九結零若不頉減民邑難支而虛留各種則一從每年實虛錄數爻磨鍊計減爲辭矣今以査報觀之李世楷之誤報隱結的實無疑則其後査得五十二結零及甲乙兩年陳廢還元三十一結零外虛結一百三十九結零及今頉減在所不已以此分付戶曹及本道每年收租各種虛錄者一依實結數磨鍊計減之意一體分付何如傳曰允
정조 11년
丁未十一月二十一日辰時上御誠正閣同副承旨入侍時同副承旨南鶴聞假注書趙台榮記注官李宗烈承膺祚以次進伏訖上曰輪對官入侍賤臣承命出與漢城庶尹丁載遠長興庫主簿朴宗敬典牲署主簿成元柱奉常寺正崔烜敦寧主簿李萬運偕入進伏上各詢職姓名職掌載遠等以次進奏訖上敎萬運曰文獻備考較正之役今至何境乎萬運曰中草今始出之周年內似難告訖矣上曰前書中多誤處耶萬運曰果多誤處故欲爲稟定矣上曰陳達可也萬運曰前書中語到上躬處必皆間一字書之而臣意則欲爲續書矣上曰可矣萬運曰列聖朝在位年數皆自卽阼翌年計之而世祖中宗仁朝朝俱自當年計而書之矣臣取考譜略則世祖在位以十四年載錄寶鑑則以十三年載錄端宗在位譜略則載以二年寶鑑則以三年書之未知何以適從矣上曰此則寶鑑校正時似是不察之失問于校正人若伊時未及照檢以致錯誤云則卽令釐正爲好其時校正者誰也萬運曰世祖寶鑑所撰鄭昌聖端廟寶鑑所撰趙璥矣上曰譜略比寶鑑尤有重焉詳問釐改可也萬運曰犯逆之人言或可採則亦可取用乎上曰此所謂看竹何須問主人言可用者存之可也命輪對官先退上曰下直守令入侍出榻敎賤臣承命出與龜城府使洪雨輔竹山府使李尙說平壤庶尹趙鼎玉雲峰縣監韓命祥偕入進伏上各詢職姓名雨輔等以次仰奏訖上敎雨輔曰爾是誰族乎雨輔曰與參判洪秀輔爲八寸矣上曰曾經幾邑乎雨輔曰只經二邑矣上敎尙說曰爾能善射乎尙說曰比前日不至甚減矣上敎命祥曰爾其下去善爲而大抵譏察不緊只務戢吏卒可也上敎鼎玉曰曾在參奉時已知其了了下去善爲也命守令先退上曰承旨與故相南九萬爲幾寸乎鶴聞曰臣之十一寸叔矣上曰南九萬雖或爲雌黃之論其人則可尙至於當時際遇罕有倫比矣其子孫幾何鶴聞曰極甚零替只有玄孫一人矣上曰誰也鶴聞曰名則正和而年今二十餘矣命退承史以次退出
정조 11년
傳于趙衍德曰推考房承旨入侍
정조 11년
有政吏批判書李𡊠進參判金文淳進參議李集斗式暇同副承旨南鶴聞進禮曹佐郞朴東俊尹在陽閔監察安秀民李東鉉辛翊寧氷庫別提金聖涵金昌顯崔東起望筒還下止
정조 11년
兵批判書鄭昌順進參判黃昇源參議宋鍈病參知柳誼入直進左副承旨曺允大進以金衡柱爲五衛將柳爾胄爲忠翊將南衡重兪國柱爲訓鍊判官沈耉賢爲主簿副護軍柳殷鉉李東植李澄萬申潚韓光迪副司正徐有鳳
정조 11년
傳于南鶴曰吏曹堂上前望單子入之判堂前望除實兼緊務無故行公人甚少向來議薦人姓名該房問于該曹書入
정조 11년
以吏曹判書前望單子傳于南鶴聞曰漢城判尹李文源吏曹判書除授
정조 11년
以吏曹判書李文源牌不進推考傳旨傳于南鶴聞曰更爲牌招
정조 11년
丁未十一月二十二日巳時上御重熙堂戶房承旨入侍時左承旨趙衍德記事官金孝建記注官承膺祚記事官尹行任以次進伏訖上命書傳敎曰政官牌招開政命退諸臣以次退出
정조 11년
丁未十一月二十二日未時上御誠正閣推考房承旨入侍時左副承旨洪仁浩假注書趙台榮記注官李宗烈承膺祚守禦使金鍾秀以次進伏訖上曰都承旨入侍出榻敎賤臣承命出傳兼都承旨沈豐之進伏上敎鍾秀曰兵學指南姑未盡書耶鍾秀曰今方正草故以致遲緩未及持入矣上曰畢書後入之可也上曰今日寒事稍解矣鍾秀曰然矣上曰如此之時易致外感矣鍾秀曰然矣上敎仁浩曰今番抄啓文臣親試洪義浩以違格見屈而尹永僖亦實才矣鍾秀曰尹永僖果實才而居在廣州故登科時臣亦往見矣上曰吏判之必欲違牌何也仁浩曰未知其故矣上曰政事望筒催捉捧入命退諸臣以次退出
정조 11년
丁未十一月二十二日申時上御誠正閣同副承旨入侍時同副承旨南鶴聞假注書趙台榮記注官李宗烈承膺祚以次進伏訖上命書傳敎曰銓官擧措極爲駭然初何限遞又何行政參政銓官一竝遞差上曰吏曹判書參判待下批牌招察任出榻敎命退承史以次退出
정조 11년
傳于南鶴聞曰都承旨入侍
정조 11년
以慶尙監司狀啓東萊前府使趙英鎭等公木虧欠那移之罪竝令攸司稟處事傳于南鶴聞曰纔因萊伯狀本有還下送之命仍下飭敎則道伯亦當聞知大抵不飭之罪道伯焉敢逭也特以時未用刑只令收殺後狀聞則爲道臣者必當刻期嚴督待究竟枚擧登聞先請自已不職之罪仍論邑倅任譯以下勘律而不此之爲無難以不緊之說如是煩徹揆以國綱萬萬該然此狀啓還下送該監司金光默爲先從重推考其中任驛鄭思鈺之罪尤無良最罔救似此譯舌懸首倭館然後國法可伸倭人可慰而非其時也姑且置之豈可使之自在於配所嚴飭萊伯星火捉囚待用刑一次嚴訊期於收殺用律一款更請稟旨事分付
정조 11년
以黃海監司狀啓歲抄逃老故債不可全數革罷以一兩定式事傳于洪仁浩曰向因備局回啓逃老故代頉時科外收斂事措辭判下至以此弊不革其可曰國有法爲敎則爲道臣者所當惕念擧行務盡革弊之方然後方可謂一分對揚而觀此狀辭全無銳意釐正之效者誠萬萬駭然當初廟堂跋辭泛而不切於事情其說徒張皇該道之視若尋常亦無怪焉當該有司堂上捧現告推考該監司金思穆爲先越俸一等前此朝家所不知之時猶且侵虐及今枚擧債名又定數爻至登於奏御文字反不若不禁之爲愈此狀啓還下送更令廟堂嚴飭行會他道亦令依此擧行後刑止登聞之意向有下敎者已至屢朔之久而自畿營以至遠外諸道一無登聞亦可訝也嚴査草記事令廟堂知悉
정조 11년
吏曹判書李文源疏曰伏以景運川至彌月載屆臣民顒祝大小惟均伏念臣以其情則臲卼而難便也以其跡則畸危而孤立也信心冥行釁孽萃身實無以自容於斯世幸賴天地之至仁厚德全保性命式至于今而畢竟聖明曲察守株之微諒特霈降秩之恩私以伸臣之至願以開臣之進路殆若父母之於稚子務從其欲無所不至者然臣於此九頓流涕不知死所抵徊京輦固非初心而感激隆渥不忍言歸有除而輒膺有召而輒進此雖出於殫竭奔走以效塵刹之報而顧臣去就則卽當極矣夙宵惶憫如墜淵谷不自意天官上宰之命又下於千萬夢想之外臣惝惶震越五內崩潰茫然不知其所以也噫自古人臣之受知於君上固非一塗而未聞有文學之空疎如臣才識之鹵莾如臣鈍滯而不能通變於事爲亦如臣而不世之寵非分之榮若是其偏者也況銓衡之職實是有國所重而本非如臣者之所可猥玷則今此恩命奚取於臣而特加之哉臣於是職不敢承當不惟由於自知之甚明抑有家訓之銘心自守者嗚呼先臣之晩年所遭尙忍言哉其機穽之憯鋒鏑之毒必欲湛滅而後已尙今追思心骨俱寒及其退處東墅也未嘗不噓唏而發歎仍又諄諄然語臣曰吾家之保有今日莫非聖恩而究厥媒禍之本直由秉銓之久厚招怨怒自取顚沛汝方年少蒙騃而凡爲吾子孫或有當此職者必以吾事爲鑑必以吾言爲訓世守而勿失丁寧反覆言猶在耳而不幸是職濫及於臣身嗚呼雖以先臣之聞望猶不免以此而積忤幾至有闔門之禍況如臣之不肖其何可不量已分妄蹈一世睢盱之場也哉且今朝象之潰裂人心之淆漓比諸三十年前又不知落下幾層臣若昧時貪寵冒沒承命則上必僨誤國事下將墜失先訓終歸於不忠不孝之罪以殿下終始生成之澤豈不惻然而垂憐乎向來擬薦時多口亦足爲難安之一端而此猶屬餘事天牌屢降不得不坐犯違傲嶺海鐵銊是所甘心伏乞天地父母特垂矜諒先收臣新授職名仍治臣逋慢之罪以嚴邦憲以安私分千萬幸甚答曰省疏具悉中批亦遵故事卿其勿辭行公止
정조 11년
丁未十一月二十三日巳時上御重熙堂左承旨入侍時左承旨趙衍德假注書趙台榮記注官承膺祚記事官尹行任以次進伏訖上命讀公事仍書判付訖上曰賫咨官手本持來賤臣承命出持入上進覽訖上曰此手本出給內閣抄錄日省錄後仍給備邊司事分付命退承史以次退出
정조 11년
丁未十一月二十三日申時上御重熙堂都承旨入侍時兼都承旨沈豐之假注書李貞運記事官李宗烈記注官承膺祚以次進伏訖上曰吏判呈疏與否卽爲知入賤臣承命出回奏曰疏紙書寫朝已待令而姑未知何時呈疏云矣上曰使院隷催促受來仍命退承史以次退出
정조 11년
丁未十一月二十三日初更上御重熙堂坐直承旨入侍時右副承旨洪仁浩假注書趙台榮記注官李宗烈承膺祚以次進伏訖上命書吏判疏批命書傳敎曰吏判批下待開門與亞三堂牌招開政又命書嶺伯狀啓判付訖上曰此判付跋尾下送該道事分付命退承史以次退出
정조 11년
兼都承旨沈豐之坐左承旨趙衍德坐右承旨尹行元坐左副承旨曺允大坐直右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書張錫胤仕
정조 11년
南鶴聞啓曰吏曹判書李文源參判李秉模參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招開政何如傳曰允
정조 11년
南鶴聞啓曰吏曹判書李文源參判李秉模再牌不進推考傳旨今方捧入而開政命下之後連事違召不卽膺命事體所在誠極未安所當更請牌招而係是一日三牌何以爲之敢稟傳曰更爲牌招
정조 11년
洪仁浩啓曰吏曹判書李文源屢度飭敎之下謂有情勢懸牌闕外終不承膺事體所在誠極未安從重推考何如傳曰如是違傲萬萬未安更加申飭行公使之卽爲入侍
정조 11년
洪仁浩啓曰吏曹判書李文源肅謝登筵之後荐承開政之飭敎而以爲嚴敎之下伏承入侍之命章皇出肅而出於粗伸義分非敢爲仍冒之計云仍卽徑出禁局連爲催促終不入來揆以事體萬萬未安推考警責更卽牌招開政何如傳曰朝廷自有事面筵席擧措大失格例況以肅拜爲陳情懇以先訓又作欛語多少說話大官之所不敢爲者雖急督出姑不處分旣有開政前勿踰闕門之命則如是直出尤萬萬未安問備亦近屑越卽爲牌招嚴飭開政待承牌亞三銓一體牌招參政判堂違牌勿爲呼望闕門豈可許久仍留如至侵夜該房承旨難免不飭之責各別申飭
정조 11년
洪仁浩啓曰吏曹判書李文源屢度飭敎何等截嚴而懸牌闕外謂以席藁待命重臣待命旣是格例之外更鼓已深終無承膺之意事體所在誠極未安從重推考何如傳曰寧有如許事體各別申飭斯速入來開政
정조 11년
傳于洪仁浩曰有司堂上推考備邊郎拿處
정조 11년
傳于洪仁浩曰坐直承旨與吏曹判書入侍
정조 11년
丁未十一月二十四日午時上御重熙堂戶房承旨入侍時左承旨趙衍德假注書趙台榮記事官尹行任金祖淳原任直提學徐有防檢校直閣徐鼎修以次進伏訖上曰政官之一日四違誠過矣命書傳敎曰分義道理豈敢若是吏曹判書李文源參判李秉模從重推考更爲牌招違牌勿爲呼望上曰黃海道狀啓跋尾草初不成說與他有司堂上相議更製以入事分付賤臣承命出傳上曰吏判牌去來知入賤臣承命出回奏曰謂有情勢懸牌闕外終不承牌云矣命書傳敎曰昨見疏語一則曰先訓也二則曰敗薦也中批之後何論敗薦與否至於所謂先訓曾於筵席亦雖聞之故相之言旣不的指今日此職則屢敎之下懸牌闕外以期於被罪爲辭分義所在萬萬寒心中批爲說猶可爲一番例讓之資徑說此先訓二字質言於章奏畢竟當如何去就亦可謂太欠商量銓長重任非朝除暮遞之窠則數朔間豈可三易其人乎由前由後督出而已寧有曲施之理吏曹判書李文源從重推考仍以前牌催促斯速膺命命退諸臣以次退出
정조 11년
丁未十二月二十四日申時上御重熙堂坐直承旨與吏曹判書入侍時右副承旨洪仁浩假注書趙台榮記注官李宗烈承膺祚吏曹判書李文源以次進伏訖上曰俄者傳敎已悉諭而今之辭巽誠過矣向日雖聞卿言銓長之任固難其人今旣肅謝宜卽行公矣文源曰臣於疏本粗暴私懇而今此肅謝聞有入侍之命竊擬登筵仰悉情私故爾至於本職豈敢承當乎上曰重任何可朝除暮改卿以先訓二字質言於疏中此言旣發則有非尋常飭敎可以勉出且以中批爲辭則古例旣多亦何辭免也文源曰臣之區區迷執只以上孤聖簡下墜先訓爲懼而已至於中批在臣尤榮豈敢以中批爲辭乎上曰世人皆以卿固執謂長處先訓二字輕易發口而必欲固執則豈成說乎文源曰以殿下日月之明不待臣言臣之長短已蒙俯燭今若一出則臣身狼狽不敢自恤而朝體國事尤當如何伏願特霈終始之澤焉上曰置卿此任予亦未必爲十分無僨敗之慮而卿以乃父之子業則箕裘事多擩染何可免也到今則朝廷體統亦不可不顧有難輕解矣文源曰俄者肅命迫於嚴敎兼有入侍之命故爾上曰卿旣以資憲加資行公於諸凡見職則到今有何可辭之端乎若其任之久速權度在予而今日則事面有重只有行公而已第過都政當體念矣文源曰伏承此敎抑塞無所達矣臣之才局何可議擬於都政乎上曰事今已矣出去開政可也文源曰爲伸分義雖已肅命實不敢擧行矣上曰卿須思之以卿地處凡節今若輕遞在事面卽如何耶以卿自己計言之則固知必欲厭避而人人厭避而得解則自此銓長爲虛設之任乎文源曰臣以世祿之裔得至今日臣家保全然後庶或有報答之日矣上曰須勿多言退去行政也文源曰實難奉承矣仁浩曰筵席辭職自有規例而吏曹判書李文源縷縷陳懇事甚未安推考何如上曰依爲之以肅謝爲急於辭懇又以筵退之後不得行政爲奏者尤萬萬未安推考亦輕矣爲先從重推考旣非一品則如是筵奏大關國體使之退去開政可也出擧條上曰判堂若不行政亞堂無或獨政事分付命退諸臣以次退出
정조 11년
南鶴聞啓曰吏曹判書李文源懸牌闕外已至經宿事體所在萬萬未安從重推考何如傳曰允
정조 11년
曺允大啓曰備邊司郞廳來言今日賓廳日次而無時急稟定事不得來會云矣敢啓傳曰久未爲之來會
정조 11년
傳于南鶴聞曰有下敎事吏曹判書入侍
정조 11년
南鶴聞啓曰吏曹判書李文源依下敎來待矣傳曰入侍
정조 11년
傳于曺允大曰他承旨入侍
정조 11년
有政吏批判書李文源進參判李秉模式暇參議李集斗進右承旨尹行元進以沈能翼爲修撰李𡊠爲判尹洪景憲爲義禁都事李曾祜爲氷庫別提
정조 11년
兵批判書鄭昌順進參判黃昇源參議宋鍈病參知柳誼入直左副承旨曺允大進以沈擇之爲宣傳官李宗海爲慶尙監營中軍僉知單崔範星副司直金文淳
정조 11년
曺允大以兵曹言啓曰宣傳官李儒敬以身帶別軍職勢難兩處供職呈狀乞遞宣傳官之任今姑改差何如傳曰允今日政差出
정조 11년
兵批再政以任屹爲宣傳官
정조 11년
傳于曺允大曰宣傳官試講明日爲之
정조 11년
以平安監司狀啓雲山郡守金鳳顯外史差代後該曹與本館元無知委事傳于南鶴聞曰以此狀啓該房査問本館論理稟處
정조 11년
南鶴聞以戶曹言啓曰卽接廣興倉所報則來十二月朔頒祿次倉官進去于東大門外判府事趙璥所住處請受祿牌則不爲出給自三月至十一月合九朔祿俸又不領受云何以爲之敢啓傳曰令倉官更爲輪送
정조 11년
領議政金致仁箚曰伏以臣頃自至日候班退後重被外感一添再添痰注經絡轉成別症頭疼身搖如在舟中左臂不仁日漸有加阻食失寢委蟄床褥常若前祟之朝夕復發澟澟危悸殆無生人之事今日賓對至勤宣召而束帶趨承萬無其望實狀如此非直以自來情踪而已逋慢之誅自知難逭伏乞聖明亟降威譴以警具僚以安賤心不勝幸甚取進止答曰省箚具悉卿懇所愼之尙此彌留深庸慮念昨今天氣稍寒將攝易致失宜卿須安心勿辭益加善攝仍傳曰此批答遣史官傳諭
정조 11년
丁未十一月二十五日巳時上御誠正閣大臣備局堂上引見入侍時左議政李在協行禮曹判書鄭昌聖戶曹判書徐有隣行副司直徐有寧鄭好仁兵曹判書鄭昌順兼都承旨沈豐之開城留守閔鍾顯行副司直李敬懋徐有大刑曹參判洪秀輔漢城左尹蔡弘履江華留守趙鼎鎭行副司直金持默副校理宋翼孝左副承旨曺允大假注書李貞運趙台榮記事官李宗烈記注官承膺祚以次進伏訖在協曰日候寒煖太不適此時聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣在協曰此月又將近晦群情顒祝愈益深切矣近日則中宮殿諸節若何上曰一樣平順矣上曰領相何不入來乎在協曰聞自至日以後重添感氣尙今彌留自昨連爲往復而實無進參之望云臣則別無稟定之事故今日次對果爲頉稟而今承來會之命敢此入來矣上曰廟謨之可以稟定者須卽奏達好矣在協曰領相入來則或有稟定之事而臣則以草記擧行之外別無更稟之端矣海伯以逃老故頉下時紙筆債事狀啓至有越俸之命他道如嶺南關東亦皆以此啓聞而定數之多寡不一蓋十年一次都案修正價亦皆收捧則此亦不可廢者而細瑣之事酌定多寡至煩登聞亦涉屑越自今收議備局量宜定數俾無諸道不一之患似好矣上曰他道亦果狀聞而海西則定數最多自今成爲一定之法然後始可以釐正此弊矣此非但道伯之不善擧行當初廟堂跋尾太欠精詳張皇爲辭故諸道之眩於擧行亦由於是矣在協曰此堂上素善於敷衍說去而其精緊處則果不及於戶判矣上曰何用敷衍爲哉雖止一二行詳其事實然後可無眩亂之弊而此則不然不知事情全沒裏面雖屢次飭敎而終不能曉然爲辭誠駭然矣上曰有司堂上何不盡爲入來乎在協曰秋判則有實病吏參則拘於判堂之去就俱不得入來矣上曰吏判事誠可憫矣旣已肅謝登筵而還卽出去終不開政者誠莫曉其意也在協曰吏判似或以向日擬薦事爲引義而然矣上曰昨聞其筵奏專以先訓爲重而至於擬薦事則旣已中批之後不必更以此引義爲言矣昨日筵敎中以卿之才局不無僨敗之慮爲敎無或以此爲難安之端乎銓衡重任有難輕遞且若曲副於此而委之於後來者則亦不無彼此愛憎之嫌矣在協曰向來擬薦時事初非今吏判之所可引義而設或引義措語固宜詳審而得見其辭疏則廟議可否謂之多口終未免語病不擇之失不可無警吏曹判書李文源推考何如上曰依爲之出擧條上曰旣已肅謝到今不出誠無意義更爲申飭則似可行公矣且有先訓而行公者自前往往有之矣在協曰先訓雖存君命莫重其在先公後私之義豈可一向執迷乎此由於自上從前體諒之太過而然矣上曰諸堂以次進對好矣有隣曰月前備局宮稅米未捧査實草記批旨內此後令該曹定朔限過朔則依科條言送政院捧傳旨事命下矣蓋此宮稅卽是元稅中除出者而丙申節目亦以稅船添載載錄則宮稅上納之限所當一遵田稅定式而田稅上納雖或過限果能無事上來則曾無以過限摘發論罪之擧揆以法意雖甚乖當而事勢有不得不然者矣今於宮納只據元定之限不用通行之例則反有掣礙之端特從寬限定以九月九月內如有未準納之邑該邑守令言送政院拿問嚴處之意出擧條定式施行何如上曰依爲之出擧條有隣曰外史庫奉安冊子印送春秋館則所盛櫃袱報本曹措備例也而第念外史庫奉安必待史官之行則櫃袱等屬不必續續措備以致煩屑之歎此後則史庫奉安冊子以一大袱都裹留置每於史官之行計其卷數另作櫃子合盛奉安而各處史庫奉安時亦爲遵用此例則允合省冗費尊事體之道故敢此仰達矣上曰依爲之出擧條昌順曰都政時新資例爲五窠故五衛將忠壯忠翊將以外任陞差而尙未滿五窠之數且聞宿衛重地排番甚難五衛忠壯忠翊將中在外人員今姑改差何如上曰依爲之出擧條上命大臣備堂先退上曰吏曹判書入侍台榮承命出與李文源偕入進伏上曰昨日筵中旣有使卿不至狼狽之敎矣若以卿之堅執仍爲遞改則非但爲卿之自劃而已亦不無防賢路之嫌今日須卽出去開政好矣此後亦豈無體諒之道乎文源曰臣誠未格天猥陳私義致使至尊深夜酬應罪上添罪惶隕無地臣之一身非臣之有顚沛僨誤有不敢自恤謹當奉承聖敎矣文源承命退出仍命書傳敎曰判堂今旣入來開政亞三堂一體牌招參政上曰在外玉堂許遞今日政差出出榻敎命退承史以次退出
정조 11년
丁未十一月二十五日午時上御重熙堂承旨入侍時左承旨趙衍德假注書趙台榮記事官尹行任金祖淳以次進伏訖上曰政官今已開政乎衍德曰亞三堂未及入來故姑未開政矣上曰政事望筒催促持入賤臣承命出持入上進覽訖以判尹李𡊠等落點命書領相箚批訖上曰宣傳官試講明日爲之事分付命退承史以次退出
정조 11년
南鶴聞啓曰因平安監司李命植狀啓雲山郡守金鳳顯外史差代後該曹與本館元無知委事以此狀啓該房査問本館論理稟處事命下矣問于上番翰林李相璜下番翰林金祖淳處則以爲外史差下敎旨出給以後本館則唯待該邑之修納陰晴日記題送於到付狀而已雖於減下之後元無發關知委之例矣雲山郡守之差下兼史旣在七月間則泰川縣監之修送秋等日記者誠極可訝而臣等不能登時覺察循例題送此實臣等矇然之罪査問之下惶恐隕越不知所達云矣外史之減下與否自本館元無行關知委之規例則此一款在本館似無所失而至於已減下之泰川縣監修送日記而矇不覺察循例捧置難免不審之失上下番翰林推考警責以道臣言之則初不詳探遽自狀聞揆以事體殊涉未安該道道臣亦爲推考此後則外史差下與減下後自本館隨卽知委於該道監營及該邑事定式施行何如傳曰允泰川倅之以堂上官朁行於已遞之後者雖可駭也雲山倅則兼史敎旨但自受置不以外史自居尤爲迷劣兼春秋金鳳顯拿問處之不出於政目以致該道之莫卽聞知其時該曹堂上從重推考大凡時政記下番主管矇然捧置之失不在於上番如以右位謂有不能檢飭之責則上番之上又有右位以此以彼上番之混請問備誠非矣上番翰林推考勿論右位翰林尹行任下番翰林金祖淳竝從重推考以重修史之禮在前則外史修納在京翰林出擧條申飭雖似陳談可見存羊之意而近來竝與此規除却京外不知有外史事甚駭然此後外史修納無或如前泛忽亦無敢只以陰晴書納事令本館堂上謄關嚴飭諸道內閣旣管日省錄且帶兼史本館以外史修納送示本閣考錄日省錄事亦爲定式施行
정조 11년
傳于南鶴聞曰本道綿農無異於湖西嶺南則豈不欲一例代納而兩道則有狀請本道則姑無所請故意欲從近處分觀此狀辭大抵民情益可知也常稅雖重不可或許或啓大同木代納事依他道例許施卽令廟堂枚擧此意分付
정조 11년
以慶尙左水使狀啓進上靑魚限內不得封進惶恐待罪事傳于南鶴聞曰勿待罪事回諭
정조 11년
以黃海監司啓本長淵幼學姜載坤上言內辭緣馳啓事傳于南鶴聞曰纔以逃老故債錢事狀本之萬萬不成說方令備局嚴辭責飭而觀此狀辭旣有立落則落邊之反事右祖昏劣甚矣關係民事者勿拘四件亦在法典反請勘律巽軟亦甚矣道伯之畏勳監雖若此事旣登聞不可仍置作故人雖無論侵虐者嚴勘事分付且以奏御文字體段言之當初元上言下送也以有旨成送則今此査啓不以祗受爲言曰以節到付云者此設營以後所未有者揆以道理尤萬萬駭怪種種做錯不一而足似此道伯何責旬宣秋間所下有旨謂以勳史之不卽來待反請自己之罪又焉有如許事體姑屬不屑之科俾開自新之路原狀本只令政院書目嚴題還送後勿如是之意一體嚴飭
정조 11년
南鶴聞以弘文館言啓曰新除授修撰沈能翼卽爲牌招察任何如傳曰允
정조 11년
曺允大以兵曹言啓曰該監當該公事提調推考該官員令該曹査問草記事命下矣依傳敎奏時官金壎行首禁漏官李最彦竝拿入査問則壎所供內以爲禁漏官隨行將至一年而帳前出入實是初次今日殿座時時紙當付於初入竹柱而愚迷生疎不辨東西直入殿座咫尺之地自陷於罔赦之科惶恐遲晩萬死無惜云最彦所供內以爲身爲行首磨鍊番次而使如此茫昧之人帳前奏時致有此無前之事其平日不能檢飭之罪萬死無惜云矣敢啓傳曰行首官員後勿如是之意嚴飭放送當該官員令該監科罪
정조 11년
南鶴聞以禁衛營言啓曰來十二月當五番左部右司屬忠淸道五哨軍兵逢點實數六百五十二名已爲點閱整齊十二月初一日與內外各處入直將官軍兵等依例替代後舊軍放送之意敢啓傳曰知道
정조 11년
南鶴聞以禁衛營言啓曰來戊申二月當五番左部後司屬忠淸道五哨軍兵正月二十五日京中逢點依例準二朔立番之意本道監兵使處預爲知委何如傳曰允
정조 11년
南鶴聞以御營廳言啓曰本廳來十二月戊申正月兩朔應立中部左司屬全羅右道五哨軍兵六百七十名已爲逢點整齊矣十二月初一日與前司軍兵替代立番後舊軍放送之意敢啓傳曰知道
정조 11년
南鶴聞以御營廳言啓曰本廳來戊申二月三月兩朔應立中部中司屬全羅右道二哨忠淸右道三哨合五哨軍兵來正月二十五日京中逢點二月初一日與左司軍兵當爲替代立番趁期調送事兩道監兵使處依前知會之意敢啓傳曰知道
정조 11년
戶曹啓目粘災政法意何等至嚴而公州前判官申韺段初則不審末乃釐報懷德前縣監李尙琦段莫察下吏之作奸至有新官之摘發道臣論勘事理當然而竝前官勿罪昭載法典論罪一款依法典置之以開前頭諸守令自首之路何如判付啓所引隱然自首竝前官勿論政爲襯當依回啓施行至於道伯段新伯初政之綜明固可喜也前伯災政之囫圇益覺駭然體面異於守宰又無自首之可言當該前道臣罷職爲良如敎
정조 11년
丁未十一月二十六日辰時上詣春塘臺宣傳官試講入侍時兼都承旨沈豐之左承旨趙衍德右副承旨洪仁浩記事官金孝建假注書趙台榮記事官李相璜金祖淳以次隨駕上具戎服乘輿出賓陽門由靑陽門詣春塘臺降輿陞座引儀唱試官以下應講人員入就位行四拜禮考官訓鍊大將李敬懋禁衛大將徐有大參考官直閣鄭大容待敎尹行任率宣傳官李身敬等入就位行拜禮訖敬懋等以次進伏呼名官呼李身敬等以次進講至尹孝儉尹範益金鎭鼎連次居不上曰近來宣傳官全不習講有此連不事極駭然今番居不人來月貶題皆以中考施行事分付兵曹此後又復居不當施下考以此知悉可也上曰禁漏官何敢入於咫尺之地乎命書榻敎曰該監當該公事提調推考該官員令該曹査問草記講訖上曰榜目自兵曹修正以入事分付乘輿由靑陽門入賓陽門還內諸臣以次退出
정조 11년
丁未十一月二十六日巳時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上親考抄啓文臣課試試券訖命坼封三上張錫胤等以次出榜訖命退承吏以次退出
정조 11년
兼都承旨沈豐之坐左承旨趙衍德坐右承旨尹行元坐左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
沈豐之啓曰明日乃是小寒自明日日暖間視事頉稟之意敢啓傳曰知道
정조 11년
傳于趙衍德曰戶房承旨入侍
정조 11년
以李元祥囚單子傳于洪仁浩曰付過放送
정조 11년
尹行元以吏曹言啓曰成均館學正李益烈學錄黃乃正俱爲除拜後過限未肅拜竝依例罷職何如傳曰允
정조 11년
曺允大以備邊司言啓曰濬川司主管堂上有闕矣貶月當前自多擧行吏曹判書李文源差下使之察任何如傳曰允
정조 11년
副摠管吳大益疏曰伏以臣於今月十五日見差太廟享官冒寒往來重得感疾未及調治十七日陪扈之班不敢言病終朝觸寒仍爲就直矣自數日以來又添泄痢症情危劇委臥床席不省人事此際該曹又以臣塡差太廟朔享以此病狀萬無將事之望玆敢冒萬死呼籲於天地父母之下乞賜變通以幸公私答曰省疏具悉疏辭許令該曹付標
정조 11년
丁未十一月二十七日巳時上御重熙堂都承旨入侍時兼都承旨沈豐之假注書李貞運記事官李相璜金祖淳以次進伏訖豐之曰久停湯劑今則諸節何如上曰一樣平順而但微有咳嗽之症矣豐之曰使醫官入診議藥恐好矣上曰旣已平順則診候不必爲之且方有外氣議藥亦姑遲之無妨矣上曰今番都目蔭官守令窠闕爲幾何云耶豐之曰臣未及詳知而其數甚少云矣豐之曰紫金精例自北漢製來今亦依例爲之乎上曰唯上曰海伯事誠矇矓矣今番狀啓中節到付三字是豈成說乎豐之曰此誠妄發矣上曰政院之混請上番推考誠矇然矣時政記則下番爲之若以右位言之則上番之上又有右位李相璜有何可推之端乎至於金鳳顯則受置敎旨稱以不爲兼史者誠極迷劣其罪允合於拿問矣豐之曰誠如聖敎矣仍命退承史以次退出
정조 11년
兼都承旨沈豐之坐左承旨趙衍德坐右承旨尹行元藥院直左副承旨曺允大坐直右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書張錫胤仕
정조 11년
洪仁浩以備邊司言啓曰內氷契今已革罷矣減內庫應入之數用坊役最少之例寔出於軫念之德意而奉承筵敎廣加詢問民願不一旣難適從他條湊合有傷國體勢將依舊例抄戶使用矣近江民人則自當如前赴役別無可論東北郊最遠處民人旣異於江村居生之類則混同赴役實非斟量民隱之道此則以減氷餘條推移充給坊役則使之通瀜擧行而凡係抄戶之際部隷及洞任輩嚴加操切毋敢有毫分濫雜之弊事一體分付於京兆及四部何如傳曰有司堂上中一員明日入侍
정조 11년
副司直尹師國疏曰伏以臣於月前夙患疝癖之症觸寒復發少失將攝頑癖輒動從以疝氣上衝雖房闥之間若或起動則實有頃刻隕絶之勢入冬以來作一籧除委身床笫者久矣此際見差文禧廟享官而顧今病狀萬無升降拜跪之望賤疾之每煩瀆擾極知其萬萬惶悚而實狀如右玆不得不冒死呼籲於天地父母之前伏乞聖慈俯賜矜諒亟命銓曹趁卽變通仍治臣罪以肅朝綱焉答曰省疏具悉疏辭許令該曹付標
정조 11년
丁未十一月二十八日辰時上御重熙堂左承旨入侍時左承旨趙衍德假注書趙台榮記事官尹行任金祖淳原任直提學徐有防檢校直閣徐鼎修原任直閣徐龍輔以次進伏訖上命書傳敎曰今丁未年抄啓文臣親試都計劃居首副司果洪義浩四十分依例陞敍課試都計劃居首別檢尹永僖五十分陞六課講都計劃居首佐郞尹光顔一百二十九分陞品屬耳熟馬一匹面給又命書傳敎曰今丁未年講陣都計劃居首宣傳官李身敬一百五十七分陞敍射都計劃居首則旣未準試勿論又命書傳敎曰抄啓文臣頒賞及進箋明日便殿當親臨以此分付命退諸臣以次退出
정조 11년
丁未十一月二十八日未時上御重熙堂都承旨入侍時兼都承旨沈豐之假注書李貞運記事官李相璜金祖淳以次進伏訖上曰大妃殿氣候自今日略有嘔症與醫官相議加入方文改書以入可也豐之曰水剌進御之後或有升降之氣而然耶上曰非由是也有若暑症者然胃氣未調欲吐而未能吐誠切憫矣上曰右副承旨入侍賤臣承命出與仁浩偕入進伏命書傳敎曰課試居首抄啓文臣洪義浩以陞敍依事目論賞矣聞以課講連三次壯元已陞敍云今番則以熟馬捧傳旨上曰文蔭武守令限明年三月瓜知入賤臣承命出書入上曰限六月瓜又爲知入賤臣承命出書入上曰明日殿座時入直侍衛除之可也豐之曰臣等則當盡參班矣上曰唯仍命退承史以次退出
정조 11년
曺允大啓曰有司堂上徐有隣依下敎來待矣傳曰入侍
정조 11년
以掌樂正李濟萬拿處傳旨傳于南鶴聞曰分揀
정조 11년
尹行元啓曰吏曹判書李文源參判李秉模參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 11년
以吏曹參議李集斗牌不進罷職傳旨傳于尹行元曰只推
정조 11년
有政吏批判書李文源進參判李秉模參議李集斗牌不進右承旨尹行元進以吳泰賢爲修撰朴興福爲禮曹佐郞尹永僖爲典籍洪義浩爲司藝閔爲全羅都事崔鵬海爲直講
정조 11년
兵批判書鄭昌順進參判黃昇源入直參議宋鍈參知柳誼病左副承旨曺允大進以李顯益金碗爲五衛將權汲爲忠翊將副司果沈興永
정조 11년
曺允大以兵曹言啓曰宣傳官李身敬陞敍事命下矣李身敬以承傳宣傳官仕滿且經堂下三品實職在前如此之人或有陞資之例而有非自下所敢援例仰請堂下陞敍別無可施之典何以爲之敢稟傳曰資歷旣如此今日政加資下批可也
정조 11년
兵批再政宣傳官李身敬今加折衝加資事承傳
정조 11년
南鶴聞以兵曹言啓曰同知中樞府事安翼濟素患痰癖之症當寒添劇無望供職呈狀乞遞西樞雖是閑局不可一向虛帶今姑改差何如傳曰允
정조 11년
丁未十一月二十九日辰時上御熙政堂抄啓文臣頒賞入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞假注書李貞運趙台榮記注官李宗烈承膺祚入就位先行四拜禮分東西以次陞殿豐之曰莫重殿座時皷吹初不待令協律郎亦不來待事之駭然莫此爲甚該院提調幷爲推考當該協律郎所當重勘而本院請推之外無他可施之罰何以爲之乎上曰依爲之協律郞拿處可也出擧條引儀唱閣臣及抄啓文臣計劃武臣入就位行四拜禮原任提學李福源一提學金鍾秀檢校提學吳載純原任提學鄭民始二直提學李秉模檢校直閣徐鼎修鄭東浚直閣鄭大容待敎尹行任率洪義浩李身敬等分東西行拜禮樂作拜訖樂止下同上曰禮兵房承旨唱名頒賞可也豐之允大承命出頒賞義浩等跪受行四拜禮訖上曰仍爲進箋可也宣箋官奉箋陞殿讀箋官韓商新鄭晩錫申溆以次進讀訖義浩身敬等行四拜禮引儀跪告禮畢上曰李判府事入侍賤臣承命出與李福源偕入進伏福源曰日氣過寒早朝臨殿聖體若何上曰一樣矣福源曰王大妃殿氣候若何上曰一樣矣福源曰惠慶宮氣候若何上曰一樣矣福源曰今月亦無餘日臣民顒祝之忱去而益切伏未審中宮殿氣候若何上曰一向平順而今則可謂太遲緩矣福源曰閭巷間亦多有十二三朔分娩之事矣上曰此雖稀有之事而遲緩亦何妨也福源曰然矣上曰今冬過寒而卿能好在是甚可幸而入於耆社之年不遠矣福源曰臣間有寒疾日前候班不得隨參尙不勝耿結矣上曰左相不欲行次對是甚可悶而領相病狀近果何如云耶福源曰日前聞之不甚大段云矣上曰右相已渡江耶福源曰二十二日始爲渡江云矣上曰昨見賫咨官手本則再明年以皇帝八旬稱賀云別使似當入去矣福源曰然矣上曰皇帝之在位享年俱極靈長考諸往牒實是罕有矣福源曰果然矣上曰今冬有雪頻多明年來牟可以占豐矣福源曰老農之談以此爲驗矣上曰九月以後連値閑暇輒覽書冊故三餘之工不少矣福源曰聖學高明不待加勉而今伏承下敎不勝欽嘆矣上曰政官牌招開政上曰陞敍人今日政竝爲下批事分付命退諸臣以次退出
정조 11년
丁未十一月二十九日巳時上御重熙堂有司堂上入侍時左承旨趙衍德假注書趙台榮記事官尹行任金祖淳有司堂上徐有隣以次進伏訖上曰氷丁事何以爲之乎有隣曰沿江民人依例應役山底戶稍遠村使之除役宜矣上曰從便爲之可也有隣曰紫門藏氷非久當爲擧行而內氷庫修理有難如例爲之西氷庫四庫所藏之氷以三庫施行除出一庫藏置內氷來頭鱗次取用時駄價依例自戶兵曹上下事分付伐氷抄戶今始釐正紫門藏氷官使之追後出去何如上曰依爲之止出擧條有隣曰臣於朔膳進上物種中有區區所懷待罪禮曹時擬欲提稟而未果今因言端敢此仰達矣貢獻事體至爲嚴重所當以土貢本體當節所産封進而諸道物膳中海衣粉藿秀魚卵乾廣魚乾大口魚等屬務從體大專尙黏付味旣全失色亦易損定例釐正時曾有申飭而近復如前雖以生銀口魚言之欲趁月令之朔日未免封進之太早似此等節殊乖致敬之意反有違時之歎此後則海衣粉藿秀魚卵乾廣魚乾大口魚四種勿拘大小以本體之美好者另擇封進生銀口魚節早則早封節晩則晩封物以體小未成者徑先封進之意令禮曹及廚院發關知委於封進諸道何如上曰依爲之出擧條命退諸臣以次退出
정조 11년
丁未十一月二十九日申時上御重熙堂承旨入侍時左承旨趙衍德假注書趙台榮記注官承膺祚記事官金祖淳以次進伏訖上曰王大妃殿進御加減蔘橘茶五貼製入出榻敎上曰惠慶宮進御加減歸脾湯二十貼製入出榻敎命退承史以次退出
정조 11년
傳于南鶴聞曰傳香承旨馳詣宗廟景慕宮奉審摘奸以來
정조 11년
傳于趙衍德曰平安監司尙未辭朝曠務可悶一兩日內辭朝
정조 11년
以李運彬囚單子傳于南鶴聞曰保放
정조 11년
洪仁浩以吏曹言啓曰南學訓導高克忠受由過限未上來依例改差何如傳曰允
정조 11년
趙衍德以戶曹言啓曰卽接廣興倉所報則依傳敎自三月至十二月合十朔祿俸倉官更爲輸納于東大門外判府事趙璥所住處則以爲屢煩輸送之恩終無冒受之路惶隕之極恐俟譴何云祿俸不爲領受何以爲之敢啓傳曰大臣之苦懇若此一向例批旣非體諒之意聞其所患尙無差意又豈可以此不緊之事添作惱心之端乎且考之故事凡大臣儒臣之辭月俸有代送食物之擧予於此大臣何靳殊典出仕間月俸以食物代送仍以安心順受之意遣史官傳諭問疾以來
정조 11년
事變假注書張錫胤書啓臣敬奉聖諭馳往傳諭于東部崇信坊契判中樞府事趙璥所住處則以爲恩諭出尋常萬萬病裏惶隕益不勝感泣之至云矣敢啓傳曰知道
정조 11년
趙衍德以戶曹言啓曰判府事趙璥祿俸不受草記批旨內月俸以食物代送事命下矣取考大臣食物賜給前例則多少不一而今此代送之命寔出於安其心之聖意則不必加數於常俸且每月代送與一時擧行有異食物米二石太一石猪肉五斤今朔爲始輸送之意敢啓傳曰知道
정조 11년
趙衍德以戶曹言啓曰今因內司手本鄭房及他免稅中有土免稅米收報戶曹推尋事命下矣蓋此免稅雖已移送內司而揆以事理未收等節有非本曹所可推尋者不得擧行之意惶恐敢啓傳曰鄭房免稅條以戶曹米錢準數輸送內司旣有下敎且此是公稅則該邑之無端不納萬萬駭然無論已準納未準納內司則但當依元數推來更勿煩瀆他免稅事亦然而此條依草記施行旣屬內需司則事面無他稱托之端而尙未準納尤爲駭然方令內司以盡捧後形止使之來告又或愆限當該守令當拿問嚴處矣
정조 11년
曺允大啓曰來初五日朝參日次而國忌正日相値頉稟之意敢啓傳曰知道
정조 11년
趙衍德啓曰漢城府郞廳來言獻民數修正次請出矣敢啓傳曰知道
정조 11년
傳于趙衍德曰吏兵房承旨持歲抄入侍
정조 11년
曺允大以兵曹言啓曰兼司僕將崔範星素患痰癖之症每當換節之時如期發作時月之內無望供職呈狀乞遞實病旣如是則宿衛領軍之任不可久曠今姑改差何如傳曰允
정조 11년
曺允大以兵曹言啓曰本曹一軍色專管龍虎營近益淍弊故至有昨冬劃給田土之命自今年發遣曹屬收稅補用而其中礪山所在十五結零本色郞廳不告堂上私送所親收稅以來云臣晩始聞知以公稅私人已違常格不告擅送有關事體科治該吏則該郞柳文養以此自引累次呈旬臣又以事體所在不得不然之意委曲開諭使之行公則該郞仍卽出仕多日供職之後忽又引入曠廢曹務該吏則不欲施罰私人則不令推現初旣遂非末又務勝揆以事面勢難仍置汰去何如傳曰拿處
정조 11년
趙衍德以戶曹言啓曰曹中各樣物種歲末遺在依例別單書入之意敢啓傳曰知道
정조 11년
趙衍德以漢城府言啓曰今此丁未年獻民數時京中及八道元戶人口摠數抄錄合啓而濟州三邑民數迄未上來海島遲速未可豫料故京外已磨鍊戶口摠數爲先入錄濟州三邑待其上來追後添錄之意敢啓傳曰知道
정조 11년
丁未十二月初一日巳時上御重熙堂都承旨右副承旨入侍時兼都承旨沈豐之右副承旨洪仁浩假注書李貞運記事官李相璜金祖淳以次進伏訖上曰大妃殿氣候以外氣肢節皆有痛候湯劑本方中人蔘加入製進好矣豐之曰産室圖帖今日午時當改粘乎上曰依去朔例爲之好矣仍命書歲抄判付仁浩曰前僉使田光羽方在定配而歲抄單子混錄於奪告身致勤點下該曹之不能照察殊甚未安原單子勿施當該堂上推考何如上曰依爲之出擧條仍命退承史以次退出
정조 11년
丁未十二月初一日未時上御重熙堂戶房承旨入侍時左承旨趙衍德假注書趙台榮記事官尹行任金祖淳以次進伏訖上曰今番北道上來印出碑文奉來賤臣承命出奉入上進覽訖敎曰此碑文還爲奉安于內閣事分付賤臣承命出傳上命書傳敎曰歲抄點下者依例捧傳旨命退承史以次退出
정조 11년
傳于南鶴聞曰平安監司留待
정조 11년
備忘記平安監司金履素下直長弓一張長箭一部片箭一部筒兒一筒賜給
정조 11년
傳于南鶴聞曰兵郞中拿處及兼帶抄啓文臣人竝改差令該曹口傳差出
정조 11년
吏曹口傳政事以崔守忱閔師宣爲兵曹佐郞
정조 11년
兵曹口傳政事副司果尹光顔
정조 11년
傳于南鶴聞曰各司褒貶皆令限內擧行取才亦爲擧行事分付